VENDIM
Nr. 197, datë 12.12.2019

[bookmark: _GoBack]MBI KËRKESËN E SHOQËRISË OSHEE SHA PËR RISHIKIMIN E VENDIMIT NR. 167, DATË 4.11.2019, “MBI MIRATIMIN E DRAFTKONTRATËS PËR SHIT-BLERJEN E ENERGJISË ELEKTRIKE NDËRMJET SHOQËRISË SË PRODHIMIT TË ENERGJISË ELEKTRIKE KESH SHA, AKSIONET E SË CILËS KONTROLLOHEN PLOTËSISHT OSE PJESËRISHT NGA SHTETI DHE FURNIZUESIT TË SHËRBIMIT UNIVERSAL/OSHEE SHA, PËR
FURNIZIMIN E KLIENTËVE FUNDORË, PËR PERIUDHËN KOHORE 1.1.2019–31.12.2019”

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar, nenit 16, të “Rregullave të organizimit, funksionimit dhe procedurave të ERE-s”, miratuar me vendimin e bordit të ERE-s nr. 96, datë 17.6.2016, bordi i ERE-s, në mbledhjen e tij të datës 12.12.2018, mbasi shqyrtoi kërkesën e paraqitur nga shoqëria OSHEE sh.a., si dhe relacionin e Drejtorisë së Çështjeve Ligjore, me nr. 114/6 prot., datë 10.12.2019, mbi kërkesën për rishikimin e vendimit të bordit të ERE-s nr. 167, datë 4.11.2019, “Mbi miratimin e draftkontratës për shit-blerjen e energjisë elektrike ndërmjet shoqërisë së prodhimit të energjisë elektrike KESH sh.a., aksionet e së cilës kontrollohen plotësisht ose pjesërisht nga shteti dhe Furnizuesit të Shërbimit Universal/OSHEE sh.a, për furnizimin e klientëve fundorë, për periudhën kohore 1.1.2019–31.12.2019”, 
konstatoi se: 
- Me vendim nr. 167, datë 04.11.2019, bordi i ERE-s është shprehur për miratimin e draftkontratës për shit-blerjen e energjisë elektrike ndërmjet shoqërisë së prodhimit të energjisë elektrike/KESH sh.a., aksionet e së cilës kontrollohen plotësisht ose pjesërisht nga shteti dhe Furnizuesit të Shërbimit Universal/OSHEE sh.a, për furnizimin e klientëve fundorë, për periudhën kohore 1.1.2019–31.12.2019.
- Shoqëria OSHEE sh.a., me shkresën nr. 8020/3/1, datë 14.11.2019, protokolluar në ERE me nr. 716/1 prot., datë 15.11.2019, i është drejtuar ERE-s më kërkesën për rishikimin e vendimit të bordit të ERE-s nr. 167, date 4.11.2019, “Mbi miratimin e draftkontratës për shit-blerjen e energjisë elektrike ndërmjet shoqërisë së prodhimit të energjisë elektrike, KESH sh.a, aksionet e së cilës kontrollohen plotësisht ose pjesërisht nga shteti dhe Furnizuesit të Shërbimit Universal/OSHEE sh.a, për furnizimin e klientëve fundorë, për periudhën kohore 1.1.2019–31.12.2019”.
- Neni 16, i Rregullores së organizimit, funksionimit dhe procedurave të ERE-s, parashikon se: për një vendim të bordit, çdo palë e përfshirë në një procedurë mund t’i kërkojë ERE-s, brenda 7 ditëve kalendarike nga data e marrjes dijeni të vendimit lidhur me atë procedurë, rishikimin e vendimit të bordit në rast se ka siguruar prova të reja që mund ta çojnë bordin në marrjen e një vendimi të ndryshëm nga i mëparshmi apo për gabimet materiale të konstatuara.
- Në lidhje me plotësimin e kushtit për depozitimin e kërkesës brenda afatit të parashikuar në rregullore, rezulton se OSHEE sh.a. ka ankimuar vendimin e sipërcituar brenda afateve të parashikuara në rregullore.
- Sa i përket provave të reja, të tilla që mund ta çojnë bordin në marrjen e një vendimi të ndryshëm nga i mëparshmi, shpjegojmë në vijim duke analizuar pikë për pikë pretendimet e palës ankimuese. 
Më poshtë po parashtrojmë pretendimet e OSHEE sh.a për të legjitimuar kërkesën për rishikim:
1. Palët kanë parashikuar që kjo kontratë do të shtrinte efektet e saj nga momenti i dakordësimit të draftit e në vijim, pra për periudhën kohore 1.3.2019–31.12.2019, pasi nuk mund të pretendonin vlerësimin e marrëdhënies së tyre kontraktore për pasoja tashmë të ardhura me parashikimet e reja të dakordësuara, në kushtet kur kishte në fuqi një kontratë të miratuar me vendim të ERE-s që rregullonte marrëdhëniet midis tyre dhe palët ndërkohë kanë ngritur pretendime ndaj njëra-tjetrës në respektim të kontratës në fuqi.
2. Neni 3, pika 7, “vlera e kompensimit” është parashikuar nga palët në kontratë: “vlera që rezulton për sasinë e energjisë së paplotësuar nga shitësi, me çmimin mesatar të shitjes së energjisë po nga ana e shitësit, në tregun e parregulluar”, parashikim ky sipas përcaktimeve të VKM-së nr. 244/20 16, të ndryshuar, ku parashikohet se vlera e kompensimit do të bëhet sipas kontratës. 
3. Neni 9, pika 1, është propozuar me vullnet të palëve dhe ka pasur për qëllim kompensimin e blerësit, për sasinë e paplotësuar nga pala shitëse, me çmimin mesatar të shitjes së energjisë nga ana e shitësit në tregun e parregulluar, me qëllim kompensimin e blerësit sa me afër vlerës së shpenzuar për sigurimin e energjisë elektrike në treg të parregulluar. Dhe pse ky propozim ka gjetur mbështetjen dhe vullnetin e palëve kontraktore, nuk është pranuar nga ana e ERE-s. 
4. Në lidhje me parashikimin e nenit 9, pika 1/1, ERE-ja duhet të sqarojë faktin se si do të vlerësohen të ardhurat e nevojshme që duhet të depozitojë pala shitëse në llogarinë escrow me qëllim përmbushjen e detyrimeve për kompensimin e sasisë së paplotësuar ndaj blerësit. 
5. Në lidhje me parashikimin e nenit 9, pika 1.3, të kontratës së miratuar nga ERE-ja, shoqëria OSHEE sh.a kërkon nga ana e ERE-s të respektojë propozimin dhe vullnetin e palëve për pranimin e kompensimit të blerësit, për sasinë e paplotësuar nga pala shitëse, me çmimin mesatar të shitjes së energjisë nga ana e shitësit, në tregun e parregulluar. 
6. Në lidhje me parashikimin e nenit 11, pika 1 dhe 2, të kontratës së miratuar nga ERE, ashtu sikurse kemi sqaruar dhe më sipër palët kanë përcaktuar se kjo kontratë do të shtrinte efektet e saj nga momenti i dakordësimit të draftit e në vijim, pra për periudhën kohore 1.3.2019–31.12.2019, pasi nuk mund të pretendonin vlerësimin e marrëdhënies së tyre kontraktore për pasoja tashmë të ardhura me parashikimet e reja të dakordësuara, në kushtet kur kishte në fuqi një kontratë të miratuar me vendim të ERE-s, që rregullonte marrëdhëniet midis tyre dhe palët ndërkohë kanë ngritur pretendime ndaj njëra-tjetrës në respektim të kontratës në fuqi. Parashikimet e mësipërme dhe me parashikimin e vendosur në kontratën e miratuar me vendimin nr. 167/2019, ERE-ja ka konfonduar aktet e miratuara nga vetë ajo, duke krijuar pasiguri juridike të marrëdhënies se palëve kontraktore. Në këto kushte, kontrata e propozuar nga palët kontraktore për vitin 2019, do të duhet hynte në fuqi vetëm me përmbushjen në mënyrë kumulative të kushteve të vendosura në vendimin nr. 16, dt. 18.2.2019, të ERE-s.
7. Në lidhje me pikën 3, të vendimit nr. 167, dt. 4.11.2019, të ERE-s, ku parashikohet detyrimi i shoqërive KESH dhe OSHEE që për periudhën 1.1.2019 deri në hyrjen në fuqi të vendimit, të reflektojnë ndryshimet e devijimet midis programit dhe sasisë aktuale të livruar brenda muajit nëntor 2019, është një parashikim i cili bie ndesh me parashikimet e kontratës, pasi kontrata është konceptuar dhe miratuar të funksionojë mbi bazën e programeve/nominimeve, përveç kësaj, palët gjatë kësaj kohe nuk kanë mundur të rakordojnë asnjëherë në lidhje me sasitë e programuara/nominuara dhe sasisë së livruar midis tyre.
Konstatimet mbi pretendimet e shoqërisë OSHEE sh.a.
1. Në lidhje me pretendimin 1 sqarojmë se, sa parashtruar nga OSHEE sh.a. konstatojmë:
- Kontrata e vitit 2018, e lënë në fuqi me vendimin nr. 16/2019, e shtrin fuqinë juridike deri në miratimin e kontratës për vitin 2019 dhe jo deri në momentin e dakordësimit të kontratës për vitin 2019 nga palët. 
- Kontrata e vitit 2019, në një skenar në frymën e pretendimeve të shoqërisë OSHEE, do ta shtrinte fuqinë juridike që nga 4.11.2019, moment në të cilin është miratuar nga ERE-ja, e deri në 31.12.2019. 
- Palët gjatë seancave dëgjimore të organizuara në ERE, kanë bërë me dije si të vetmin argument për të legjitimuar kërkesën për hyrjen në fuqi të kësaj kontrate në 1.3.2019, ndryshimin e administrimit të KESH sh.a., fakt që nga ERE-ja është vlerësuar si argument jo bindës, duke qenë se kontrata lidhet mes shoqërive tregtarë dhe shpreh vullnetin e tyre, pavarësisht ndryshimit të administratorit të shoqërive.
- Siç sqaruar edhe në vendimmarrjen e ERE-s nr. 167/2019, Asambleja e Përgjithshme e Shoqërisë KESH sh.a. në zbatim të nenit 5, pika 2, të VKM-së nr. 244/2016, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar, ka miratuar sasinë totale të energjisë së vitit 2019, me qëllim sigurimin e shërbimit të furnizimit për klientët fundorë nga shoqëria OSHEE sh.a., si dhe çdo parashikim në dispozitat e kontratës, i referohet vlerës totale vjetore. 
2. Në lidhje me pretendimin 2, ERE-ja, në pikën 1, germa “c”, të vendimit të bordit nr. 167/2019 është shprehur: neni 3, pika 7, bëhet: Vlera e kompensimit: Vlera që rezulton për sasinë e energjisë së paplotësuar nga shitësi, me çmimin e përcaktuar sipas parashikimeve të nenit 5, të VKM-së nr. 244/2016, datë 30.3.2016, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar.
Sa më sipër, rezulton se ERE-ja, ashtu si edhe palët, i referohen VKM-së nr. 244/2016, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar. Ndryshimi sa më sipër në draftkontratën e dakordësuar mes palëve ka ardhur si rrjedhojë e historikut të keqinterpretimit të kësaj dispozite, duke saktësuar se vlera kompensimi nga palët do të vlerësohet mbështetur në dispozitën e cituar të VKM-së nr. 244/2016, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar.
3. Në lidhje me pretendimin 3, sqarojmë se VKM-ja nr. 244/2016, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, e ndryshuar, parashikon që Furnizuesi i Shërbimit Universal kompensohet nga shoqëria e prodhimit të energjisë elektrike për sasinë e pasiguruar nga shoqëria e prodhimit të energjisë elektrike, sipas vlerës së përcaktuar në kontratë. Ajo nuk shprehet për vlerën e negociuar mes palëve në kontratë. 
Në të njëjtin arsyetim, edhe vetë KESH-i, në miratimin e planit të zhvillimit të shoqërisë, referuar sasisë në lekë, të parashikuar për kompensimin e sasisë së pasiguruar të energjisë për qëllime të kësaj kontrate, kalkulon sasinë e energjisë që parashikon të mos mbulojë dot, referuar të dhënave historike të kësaj shoqërie, me çmimin e përcaktuar në këtë kontratë e të miratuar nga Asambleja e Përgjithshme e shoqërisë, në masën 1.5 lekë. 
Për saktësim, sipas programit ekonomik, kjo sasi përbëhet nga Totali prodhimit neto KESH për vitin 2019 në sasinë 3,805,935 MWh plus zërin kompensim të shprehur në vlerë lekë në masën 216,097 (000 lekë), e cila prodhon si rezultante në MWh (216,097/1.5 lekë/KWh= 144,064 MWh).
4. Në lidhje me pretendimin 4, sqarojmë se: Duke vlerësuar se nuk është në kompetencën e ERE-s të përcaktojë mënyrën sesi shoqëria do të menaxhojë derdhjen e të ardhurave për qëllime të kësaj kontrate, ajo që duam të theksojmë në lidhje me këtë pretendim është fakti që ERE nuk mundet të lejojë që, në kundërshtim me parashikimet e VKM-së nr. 244/2016, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar, shoqëria KESH sh.a. të derdhë në llogarine escrow çdo të ardhur që siguron, si rezultat i shitjes së energjisë në treg të parregulluar, duke qenë se të ardhurat që KESH-i siguron, janë ato që gjenerohen nga kjo kontratë dhe shitja e energjisë në tregun e parregulluar. 
VKM-ja nr. 244.2016, “Për miratimin e kushteve për vendosjen e detyrimit të shërbimit publik, që do të zbatohet ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, e ndryshuar, në nenin 4, pikën 5.1 të saj, parashikon se: 5.1 në çdo rast të vendosjes së detyrimit publik ndaj shoqërisë së prodhimit, aksionet e së cilës kontrollohen plotësisht apo pjesërisht nga shteti, Asambleja e Përgjithshme e kësaj shoqërie, pasi merr mendimin e ministrit të Financave dhe Ekonomisë, vlerëson rast pas rasti mbi mënyrën e përdorimit të të ardhurave shtesë mbi ato të parashikuara në programin ekonomik, nëse do të shërbejnë si fond rezervë për balancimin e të ardhurave dhe shpenzimeve të shoqërisë së prodhimit, për periudhat e ardhshme, me qëllim minimizimin e riskut hidrologjik.
Autorizimi i KESH-it që për qëllime të kësaj kontrate të derdhte çdo të ardhur të krijuar nga shitja e energjisë në treg të parregulluar, në llogarinë escrow të krijuar për qëllime të kësaj kontrate, do të binte ndesh me sa parashikuar në këtë dispozitë të VKM-së nr. 244/2016, e do të lejonte KESH sh.a. të shmangej nga detyrimi për të krijuar fond rezervë për balancimin e të ardhurave dhe shpenzimeve të shoqërisë së prodhimit për periudhat e ardhshme, me qëllim minimizimin e riskut hidrologjik.
5. Në lidhje me pretendimin 5, sqarojmë që nëse ERE do të shprehej për pranimin e kërkesës së palëve, që kompensimi i blerësit, për sasinë e paplotësuar nga pala shitëse, të bëhej me çmimin mesatar të shitjes së energjisë nga ana e shitësit në tregun e parregulluar, kjo do të binte ndesh me sa parashikuar në VKM-në nr. 244/2016 “Për miratimin e kushteve për vendosjen e detyrimit të shërbimit publik, që do të zbatohet ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, e ndryshuar, e cila parashikon që Furnizuesi i Shërbimit Universal kompensohet nga shoqëria e prodhimit të energjisë elektrike për sasinë e pasiguruar nga shoqëria e prodhimit të energjisë elektrike, sipas vlerës së përcaktuar në kontratë. Çmimi/vlera e përcaktuar dhe miratuar nga Asambleja e Përgjithshme e shoqërisë KESH sh.a. për qëllime të kësaj kontrate është çmimi i shitjes së energjisë elektrike, nga KESH për OSHEE. Edhe në kuptim të vlerës së miratuar në planin e zhvillimit ekonomik të shoqërisë KESH sh.a., për efekt të garantimit të kompensimit të sasisë së pasiguruar për qëllime të kësaj kontrate është kalkuluar në raportin sasi e parealizuar me çmim të miratuar nga Asambleja, në vlerën 1.5 lekë. 
6. Në lidhje me pretendimin 6, sqarojmë se Kontrata e vitit 2018, e lënë në fuqi me vendimin nr. 16/2019, e shtrin fuqinë juridike deri në miratimin e kontratës për vitin 2019 dhe jo deri në momentin e dakordësimit të kontratës për vitin 2019 nga palët.
7. Në lidhje me pretendimin 7, sqarojmë se, është e paqartë se si palët duke qenë se janë rregulluar e lënë të operojnë me një kontratë të miratuar nga ERE-ja, fuqia juridike e së cilës përfundon me miratimin e një kontrate të re për 2019, kanë gjykuar në diskrecionin e tyre, të operojnë jo në kushtet e ligjshmërisë së rregulluar me sa më sipër, e kanë vlerësuar që mundet të moszbatojnë parashikimet e kësaj kontrate në çdo nen të saj, si për kompensimin ashtu edhe për rakordimin e sasive të livruara mbi bazën e faktit, por edhe përgjatë gjithë kohëzgjatjes së saj. Ndaj pretendimi i ngritur që palët kanë operuar në besimin se sa dakordësuar mes tyre, por jo miratuar nga ERE, do të jetë doemos baza mbi të cilën do të funksionojë kjo marrëdhënie për periudhën e dakordësuar mes tyre, është i paqenësishëm. Konstatojmë se:
- VKM-ja nr. 244/2016 “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, i ndryshuar, në nenin 5 pika 3, sanksionon se: Sasia e energjisë elektrike dhe çmimi i miratuar pasqyrohen nga palët në kontratën tip të miratuar nga ERE-ja, sipas përcaktimeve të shkronjës “h”, të nenit 20, të ligjit nr. 43/2015 “Për sektorin e energjisë elektrike”.
- shkronja “h”, e nenit 20, të ligjit nr. 43/2015 “Për sektorin e energjisë elektrike”, parashikon se ERE-ja miraton kontratat tip ose kushtet e përgjithshme të kontratave për shërbimet e rregulluara, të ofruara nga pjesëmarrësit e tregut, të ngarkuar me detyrimin e shërbimit publik.
Sa më sipër, vendos ERE-n përpara detyrimit por edhe së drejtës, si organi vendimmarrës, në lidhje me konstatimin e ligjshmërisë dhe vlerësimin e parimeve të së drejtës, të propozuara nga palët me qëllim rregullimin e kësaj marrëdhënie. 
8. Për sa i përket pretendimit 8, që aktet e ERE-s kanë vendosur palët në kushtet e pasigurisë juridike: sqarojmë se rrethana e pasigurisë juridike lidhet thelbësisht me dy parime: mungesën e rregullimit nga organet shtetërore, mungesa e konstatimit të të cilit është evidente duke qenë se ERE-ja ka rregulluar palët përgjatë 2018 dhe 2019 me një kontratë dhe lidhet gjithashtu edhe me parashikime kundërshtuese sa i përket parimeve të së drejtës, si dhe pandryshueshmërisë së ligjit për marrëdhëniet e rregulluara. 
Për të kuptuar dhe zbatuar drejt këto parime, kërkohet, nga njëra anë, që ligji të ofrojë siguri, qartësi dhe vazhdimësi, në mënyrë që palët t’i drejtojnë veprimet e tyre në mënyrë korrekte e në përputhje me të dhe, nga ana tjetër, vetë ligji/rregullimi të mos qëndrojë statik nëse duhet. 
Pikërisht në këto rrethana ERE, si organi i vetëm i ngarkuar me ligj për të legjitimuar marrëdhënien e dy të ngarkuarve me detyrimin e shërbimit publik në kuptim të kësaj kontrate, ka marrë masat e duhura e të nevojshme që palët në çdo kohë të veprojnë në kushtet e një marrëdhënie të rregulluar e të ligjshme, duke u kujdesur që në asnjë rast, vendimet e ERE të mos cenojnë të drejtat e garantuara nga ligji në fuqi për palët në marrëdhënie. 
- Në konkluzion të sa më sipër por edhe në vijim të parashtrimeve të përfaqësuesve të shoqërive KESH sh.a dhe OSHE sh.a. në mbledhjen e bordit të ERE të datës 12.12.2019 nuk dokumentuan apo argumentuan mbështetjen në VKM nr. 244/2016, të ndryshuar, të ndryshimeve të draftit të kontratës së dakordësuar nga palët. Në thelb të këtyre argumenteve, palët parashtruan dakordësinë mes tyre por nga ana tjetër VKM nr. 244/2016, i ndryshuar, qartësisht ka përcaktuar disa nga elementët e marrëdhënies së furnizimit, për qëllime të shërbimit publik, nga KESH sh.a. dhe OSHEE sh.a.
- Duke vlerësuar se asnjë nga argumentet e parashtruara nga ankimuesi KESH sh.a., nuk përbën provë të re, të tillë që të çojë bordin e ERE-s në marrjen e një vendimi të ndryshëm nga ai nr. 167/2019.
Për gjithë sa më sipër cituar, bordi i ERE-s, 

Vendosi:

1. Të rrëzojë kërkesën e shoqërisë OSHEE sh.a. për rishikimin e vendimit të bordit të ERE nr. 167, datë 4.11.2019, “Mbi miratimin e draftkontratës për shit-blerjen e energjisë elektrike, ndërmjet shoqërisë së prodhimit të energjisë elektrike, KESH sh.a., aksionet e së cilës kontrollohen plotësisht ose pjesërisht nga shteti dhe Furnizuesit të Shërbimit Universal/OSHEE sh.a., për furnizimin e klientëve fundorë, për periudhën kohore 1.1.2019–31.12.2019”, si të pambështetur në prova të reja, të tilla që mund të çojnë bordin e ERE-s në marrjen e një vendimi të ndryshëm nga vendimi nr. 167, datë 4.11.2019.

2. Drejtoria e Çështjeve Ligjore të njoftojë kërkuesin për vendimin e bordit të ERE-s.
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare. 

